CELEX: 32020D1282
Language: bg
Date: 2020-08-31 00:00:00
Title: Решение (ЕС) 2020/1282 на Комисията от 31 август 2020 година за предоставяне на разрешение на Франция да приложи удължаване на някои срокове, посочени в членове 11, 16 и 17 от Регламент (ЕС) 2020/698 на Европейския парламент и на Съвета (нотифицирано под номер C(2020) 6027) (само текстът на френски език е автентичен)

15.9.2020   
               
               
                  BG
               
               
                  Официален вестник на Европейския съюз
               
               
                  L 301/9
               
            
         РЕШЕНИЕ (ЕС) 2020/1282 НА КОМИСИЯТА
         от 31 август 2020 година
         за предоставяне на разрешение на Франция да приложи удължаване на някои срокове, посочени в членове 11, 16 и 17 от Регламент (ЕС) 2020/698 на Европейския парламент и на Съвета
         
            
               (нотифицирано под номер C(2020) 6027)
            
         
         (само текстът на френски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2020/698 на Европейския парламент и на Съвета от 25 май 2020 г. за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство (1) и по-специално член 11, параграф 4, член 16, параграф 6 и член 17, параграф 5 от него,
         като има предвид, че:
         
                     (1)
                  
                  
                     С член 11, параграф 2 от Регламент (ЕС) 2020/698 сроковете, с които разполагат притежателите на свидетелства за машинист, за завършване на периодичните проверки, които в съответствие с посочените разпоредби щяха да са изтекли или ще изтекат между 1 март 2020 г. и 31 август 2020 г., бяха удължени.
                  
               
                     (2)
                  
                  
                     С член 16, параграф 1 от Регламент (ЕС) 2020/698 сроковете за извършване на периодичните ревизии на оценките на сигурността на пристанищните съоръжения, които щяха да са изтекли или ще изтекат между 1 март 2020 г. и 31 август 2020 г., бяха удължени.
                  
               
                     (3)
                  
                  
                     С член 17, параграф 1 от Регламент (ЕС) 2020/698 сроковете за извършване на оценките на сигурността на пристанищата и на плановете за сигурност на пристанищата, които щяха да са изтекли или ще изтекат между 1 март 2020 г. и 31 август 2020 г., бяха удължени.
                  
               
                     (4)
                  
                  
                     Всеки от тези членове позволява на дадена държава членка да поиска допълнително удължаване на посоченото в тях удължаване, когато счита, че е вероятно въпросната дейност да остане практически неприложима и след 31 август 2020 г. поради приетите от нея мерки за предотвратяване или ограничаване на разпространението на COVID-19. Подобно удължаване следва да бъде надлежно обосновано и ограничено единствено до строго необходимия период, който отразява времето, през което приключването на формалностите, процедурите, проверките и обучението е вероятно да останат практически неприложими, и във всички случаи до не повече от шест месеца.
                  
               
                     (5)
                  
                  
                     С писмо от 31 юли 2020 г. Франция представи обосновано искане за удължаване с шест месеца на срока от шест месеца, посочен в член 11, параграф 2 от посочения регламент. Освен това Франция представи мотивирано искане за разрешение да приложи удължаване с четири месеца на срока между 1 март 2020 г. и 31 август 2020 г. и удължаване до 28 февруари 2021 г. на срока до 30 ноември 2020 г., посочени в член 16, параграф 1 и член 17, параграф 1 от Регламент (ЕС) 2020/698. На 5, 14 и 28 август 2020 г. Франция предостави допълнителна информация в подкрепа на исканията си. На последната от тези дати Франция измени искането си относно срока от шест месеца, посочен в член 11, параграф 2, като намали поисканото удължаване до четири месеца. На същата дата тя оттегли искането си от 31 юли 2020 г. за удължаване на сроковете, посочени в членове 9 и 10 от Регламент (ЕС) 2020/698.
                  
               
                     (6)
                  
                  
                     Що се отнася до искането във връзка с член 11 от Регламент (ЕС) 2020/698, според предоставената информация Франция е пострадала особено тежко от пандемията от COVID-19, което е накарало правителството да въведе особено ограничителни и защитни мерки. Тези мерки са ограничили броя на периодичните медицински проверки за машинистите до едва 6 % от планираните за април 2020 г.
                  
               
                     (7)
                  
                  
                     Според предоставената от Франция информация, въпреки подобряването на санитарната ситуация и в съответствие с мнението на медицинските специалисти, защитните мерки с цел предотвратяване разпространението на вируса продължават да се прилагат. Това е ограничило възможността за извършване на периодични проверки до 60 % от техния обичаен брой през май 2020 г.
                  
               
                     (8)
                  
                  
                     Въпреки значителните усилия, полагани от юни 2020 г., за приоритизиране на закъснелите проверки и за увеличаване броя на извършваните медицински прегледи, забавянето при медицинските прегледи е невъзможно да бъде наваксано в рамките на удължаването, предвидено в Регламент (ЕС) 2020/698. В действителност, въпросните ресурси на здравните служби са необходими и за лечението на пациентите, заразени с COVID-19. Освен това броят на акредитираните здравни специалисти, които удостоверяват способностите на машинистите, не може да бъде значително увеличен в условията на пандемия и предвид специфичния характер на медицинските прегледи.
                  
               
                     (9)
                  
                  
                     Настоящите протоколи за COVID-19, които прилагат френските органи, включват:
                     
                                 —
                              
                              
                                 систематичен скрининг при приемане в медицински центрове (измерване на температура, въпросник за всеки отделен машинист, насоки и грижи в случай на съмнения или установяване на симптом на инфекция, измиване на ръцете),
                              
                           
                                 —
                              
                              
                                 спазване на разстояние в чакалните и забрана за използване на някои места за сядане с цел спазване на разстояние от най-малко един метър между 2 лица с маски,
                              
                           
                                 —
                              
                              
                                 проветряване на помещенията за тестуване и чакалните след всеки медицински преглед, преглед от медицинска сестра (аудиограма, вземане на проби) или психологически тест,
                              
                           
                                 —
                              
                              
                                 дезинфекция след всеки медицински преглед, преглед от медицинска сестра (аудиограма, вземане на проби) или психологически тест.
                              
                           Тези мерки намаляват капацитета с 20 % в сравнение с обичайния капацитет.
                  
               
                     (10)
                  
                  
                     Тези мерки ще бъдат запазени, но Франция очаква все пак да увеличи значително броя на медицинските прегледи, които ще извърши през есента, за да навакса изоставането. Така обаче ще се навакса единствено изоставането и то до края на декември.
                  
               
                     (11)
                  
                  
                     По отношение на член 16, параграф 1 и член 17, параграф 1 от Регламент (ЕС) 2020/698, според предоставената от Франция информация приключването на всички ревизии на оценки на сигурността на пристанища и на оценки на сигурността на пристанищни съоръжения, които иначе щяха да се изискват или биха били изискани през 2020 г., вероятно няма да е практически възможно във Франция до 28 февруари 2021 г. поради приетите от нея мерки за предотвратяване или ограничаване на разпространението на COVID-19.
                  
               
                     (12)
                  
                  
                     По-специално, през 2020 г. във Франция следва да бъдат извършени особено голям брой ревизии на оценки на сигурността на пристанищата и на сигурността на пристанищните съоръжения: 7 оценки на сигурността на пристанища и 62 оценки на сигурността на пристанищни съоръжения, както и също толкова планове за сигурност на пристанища и пристанищни съоръжения. Към 3 август 2020 г. ревизиите на 6 оценки на сигурността на пристанища и на 53 оценки на сигурността на пристанищни съоръжения все още не са били приключили. Това е повече от оценките на сигурността на пристанища (6—8) и оценките на сигурността на пристанищни съоръжения (27—30) за 2021, 2022 и 2023 г. взети заедно.
                  
               
                     (13)
                  
                  
                     Според предоставената от Франция информация компетентните органи, отговорни за тези ревизии, са били и продължават да бъдат заети непосредствено с ограничаването на последиците от санитарната криза, предизвикана от COVID-19. Тези органи имат отговорности и в областта на гражданската безопасност, предотвратяването на рискове и управлението на кризи. Понастоящем особено в крайбрежните зони във Франция се наблюдава увеличение на случаите на заразени с COVID-19 и органите в тези области трябва да реагират. Освен това организирането на аудио- или видеоконференции между съответните страни е усложнено поради липсата на оборудване за гарантиране на сигурността и поверителността на обменяната информация. При тези условия отговорните компетентни органи са изправени пред значителни трудности от практическо естество при изпълнението на своите задължения, тъй като физическите срещи и пътуванията на личния състав продължават също така да бъдат усложнени поради все още неотменените мерки за предотвратяване или ограничаване на разпространението на COVID-19.
                  
               
                     (14)
                  
                  
                     Всичко това, наред с изоставането, натрупано поради прекъсването на ревизиите между 17 март и 11 май 2020 г. (периода на ограничение на движението във Франция), прави невъзможно да бъдат приключени навреме всички необходими ревизии без удължаване на срока. Извършването на ревизии остана затруднено и след края на периода на ограничаване на движението, тъй като извънредната санитарна ситуация във Франция приключи на 10 юли 2020 г.
                  
               
                     (15)
                  
                  
                     Освен това голям брой ревизии на оценки на сигурността на пристанища и на оценките на сигурността на пристанищни съоръжения се отнасят до френски отвъдморски департаменти, където пандемията от COVID-19 е била и продължава да бъде особено тежка. В допълнение към мобилизирането на личния състав поради епидемията в континентална Франция, ограничения капацитет на болниците и голямото разпространение на COVID-19 бяха наложени и строги ограничения за пътуване, включително карантина. Това засегна пряко работата, свързана със сигурността на пристанищата, по-специално пътуването извън континентална Франция на упълномощения личен състав в областта на сигурността беше затруднено.
                  
               
                     (16)
                  
                  
                     Предвид гореописаните усложнения, оценките на сигурността на пристанищата и на пристанищните съоръжения във Франция вероятно и занапред ще бъдат затруднени. При тези условия Франция е на мнение, че оставащите за 2020 г. ревизии няма да могат да бъдат приключени и натрупаното през периода на ограничаване на движението изоставане няма да бъде наваксано без удължаване на съответния период до 31 декември 2020 г. и удължаване на срока до 28 февруари 2021 г.
                  
               
                     (17)
                  
                  
                     На Франция следва да се разреши да приложи удължаване на срока от четири месеца, посочен в член 11, параграф 2 от Регламент (ЕС) 2020/698. На Франция следва да се разреши също така да приложи удължаване на сроковете между 1 март 2020 г. и 31 август 2020 г., както и на срока до 30 ноември 2020 г., посочени в член 16, параграф 1 и член 17, параграф 1 от Регламент (ЕС) 2020/698.
                  
               ПРИЕ НАСТОЯЩОТО РЕШЕНИЕ:
         
            Член 1
            На Франция се разрешава да приложи удължаване с четири месеца на срока от шест месеца, посочен в член 11, параграф 2 от Регламент (ЕС) 2020/698.
            На Франция се разрешава да приложи удължаване с четири месеца на сроковете между 1 март 2020 г. и 31 август 2020 г., посочени в член 16, параграф 1 и член 17, параграф 1 от Регламент (ЕС) 2020/698.
            На Франция се разрешава да приложи удължаване до 28 февруари 2021 г. на срока, който завършва на 30 ноември 2020 г., посочен в член 16, параграф 1 и член 17, параграф 1 от Регламент (ЕС) 2020/698.
         
         
            Член 2
            Адресат на настоящото решение е Френската република.
         
         
            Съставено в Брюксел на 31 август 2020 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  ОВ L 165, 27.5.2020 г., стр. 10.